পৃথ্বীরাজ কাপুর
পৃথ্বীরাজ কাপুর (ইংরেজি: Prithviraj Kapoor) (৩ নভেম্বর, ১৯০১ – ২৯ মে ১৯৭২) ছিলেন ভারতীয় থিয়েটার এবং হিন্দি সিনেমা শিল্পের অগ্রদূত। তিনি হিন্দি চলচ্চিত্রের নির্বাক যুগে অভিনয়ের মাধ্যমে তাঁর কর্মজীবন শুরু করেছিলেন। এছাড়াও তিনি ভারতীয় গণনাট্য সংঘের প্রতিষ্ঠাতা সদস্য এবং ১৯৪৪ সালে মুম্বাই অঞ্চলের চলমান থিয়েটার কোম্পানি পৃথ্বী থিয়েটার প্রতিষ্ঠা করেছিলেন। তিনি হিন্দি চলচ্চিত্রের কাপুর পরিবারের পিতৃব্য ছিলেন, যেই পরিবারটি চার প্রজন্ম যাবত হিন্দি চলচ্চিত্র শিল্পের অভিনয়ে গুরুত্বপূর্ণ ভূমিকা পালন করছে। ভারতীয় সরকার ভারতীয় চলচ্চিত্রে অবদানের জন্য তাকে ১৯৬৯ সালে পদ্মভূষণ এবং ১৯৭১ সালে দাদাসাহেব ফালকে পুরস্কার প্রদান করেন।